Zagorje ob Savi, 2. novembra - V letošnji ekološko-humanitarni akciji Manj svečk za manj grobov so do zdaj zbrali rekordnih 44.700 evrov, znesek pa se še povečuje. To so večinoma sredstva, ki so jih obiskovalci pokopališč v preteklih dneh osebno darovali na stojnicah, so sporočili iz Fundacije Svečka iz Zagorja ob Savi.

V projektu sodeluje 120 organizacij in več kot 400 prostovoljcev, postavili pa so več kot 50 stojnic po Sloveniji.

Sredstva bodo med drugim namenili pokritju stroškov zdravljenja težkih bolezni.

Na račun fundacije se še vedno stekajo donacije posameznikov in organizacij, ki darujejo tudi prek njihove spletne strani in s sms-sporočilom. T. i. SMS svečko je do konca prihodnjega tedna še vedno mogoče prižgati, če pošljemo SMS s ključno besedo SVECKA za en evro donacije ali SVECKA5 za pet evrov donacije na telefonsko številko 1919.